**Forslag til udtalelse fra FN-forbundets landsmøde, 13. april 2024**

**Danmark bør tiltræde FN's traktat om forbud mod atomvåben** [revideret tekst]

FN-forbundets landsmøde opfordrer den danske regering og Folketinget til snarest at tage skridt til dansk tiltrædelse af FN’s traktat om forbud mod atomvåben. Danmark bør tiltræde FN’s traktat om forbud mod atomvåben inden Danmark indtager sin plads i FN's sikkerhedsråd fra 2025.

Faren for atomkrig ved en bevidst fjendtlig handling eller ved et uheld er i dag større end under Den Kolde Krig med Ruslands invasionskrig i Ukraine og Nordkoreas trusler om brug af atomvåben. Atommagterne råder over 12.500 atomsprængladninger – nok til at ødelægge alle større byer og gøre kloden ubeboelig.

I juli 2017 vedtog 122 lande – to tredjedele af FN’s medlemslande – en ny FN-traktat om forbud mod atomvåben. Traktaten forbyder udvikling, test, afprøvning, produktion, lagring, overførsel, brug eller trussel om brug af atomvåben og udfylder dermed et hul i Folkeretten. Forbudstraktaten er en reaktion på, at ikke-spredningsaftalen som trådte i kraft i 1970 har været frosset fast i årtier på grund af, at atomvåbenstaterne ikke har opfyldt deres forpligtelse ifølge traktaten til at nedruste deres atomvåben. Atommagterne har tværtimod udviklet og oprustet deres arsenaler af atomvåben.

FN's traktat om forbud mod atomvåben trådte i kraft 22. januar i 2021 og indtil nu har 70 lande ratificeret og 93 lande underskrevet traktaten., der tillige er et vigtigt indspark til dansk udenrigs- og sikkerhedspolitik, hvor et forbud mod atomvåben bør få højeste prioritet. Det vil også være i overensstemmelse med den prioritet, som Danmark har valgt at have særligt fokus på i Sikkerhedsrådet nemlig et forsvar for folkeretten og den internationale retsorden, der er afgørende for international fred og sikkerhed

FN-forbundet opfordrer den danske regering og Folketinget til at følge opfordringen fra FN's generalsekretær António Guterres til snarest at tage skridt til dansk tiltrædelse af FN’s traktat om forbud mod atomvåben. En dansk opbakning bag FN’s traktat om forbud mod atomvåben vil tillige styrke det danske kandidatur til en plads i sikkerhedsrådet.

Forslag til at styrke FN-forbundets arbejde for dansk tiltrædelse af FN’s traktat om forbud mod atomvåben

- FN-forbundet skal tilslutte sig ICAN, International Campaign to Abolish Nuclear Weapons.

- FN-forbundet skal - evt. s.m. andre organisationer - undersøge og drøfte igangsættelse af kampagne for dansk ratifikation af FN’s traktat om forbud mod atomvåben, evt. ifm med det danske kandidatur til en plads i Sikkerhedsrådet eller op til FN-mødet mellem deltagerstaterne i traktaten i marts 2025.

*Stillet af Tue Magnussen, København*